**ZAPISNIK 1. SEJE SVETA STARŠEV – 6. 10. 2021**

Datum seje: 6. 10. 2021

Ura pričetka: 17.00

Ura zaključka: 18.55

Prisotni: 21

Odsotni: 15 (8 opravičili)

Lista navzočnosti se hrani v tajništvu šole.

**Dnevni red:**

1. Izvolitev nove/-ga predsednika/predsednice
2. Potrditev zapisnika zadnje seje
3. Predstavitev ankete o počutju v šoli in delu učencev, staršev in učiteljev
4. Predstavitev poročila o izvedbi LDN 2020/2021 in predstavitev novega
5. Pobude in predlogi staršev

Zaradi večjega števila odsotnih predstavnikov sveta staršev se je gospa ravnateljica odločila, da sejo prične s predstavitvijo 3. točke dnevnega reda, s čimer so se vsi prisotni strinjali. Med predstavitvijo je na sejo prišlo več predstavnikov, ki so zamudili, zato se je gospa ravnateljica odločila, da prekine predstavitev ankete o počutju in se vrne k prvi točki dnevnega reda.

**K 1. točki:**

Svet staršev je potrdil Roberta Piščanca za predsednika sveta staršev za šolsko leto 2021/2022.

Vzdržanih ni bilo.

**K 2. točki:**

Sklep: Vsi prisotni člani so potrdili zapisnik prejšnje seje.

 **K 3. točki:**

Gospa ravnateljica je predstavila anketo o počutju v šoli in delu učencev, staršev in učiteljev.

**K 4. točki:**

Gospa ravnateljica je predstavila poročilo o realizaciji LDN za preteklo šolsko leto in nov letni delovni načrt za šolsko leto 2021/2022, ki bo dostopen tudi na šolski spletni strani.

Svet staršev ni imel pripomb na predstavljeno poročilo in na predstavitev novega letnega delovnega načrta.

Gospa ravnateljica je predstavnike seznanila z naslednjimi informacijami:

* 7. februar 2022 bo pouka prost dan.
* Šola je prejela nagrado JSKD-ja za najbolj kulturno šolo 2021.
* Glede reševanja prostorske stiske se dogovarjamo z občino Domžale. Gospa ravnateljica in predsednik sveta staršev sta bila v mesecu juliju na sestanku pri županu. Prejeli smo informacijo, da investicija še ni v planu proračuna občine Domžale.

Gospa ravnateljica je pojasnila dileme, ki so bile izpostavljene na roditeljskih sestankih:

* ŠPORTNE INTERESNE DEJAVNOSTI: Na šoli sprva nismo načrtovali športnih interesnih dejavnosti, saj bi prišlo do mešanja skupin. Želeli smo ohraniti pouk, saj si ne želimo, da se šola ponovno zapre. Po premisleku smo se odločili, da bodo športne interesne dejavnosti omogočene tako, da bodo potekale ločeno po razredih. Razredniki bodo obvestilo z vsemi potrebnimi informacijami poslali staršem.
* MLEČNA MALICA – pritožba: Na šoli imamo za malico mlečni riž, gres, kašo ali čokolino. Servira se v skodelici. Učenci lahko vedno pridejo še po eno, tudi dve skodelici. Zraven mlečne malice sta kruh in sadje. Če je kdo po malici še lačen, sta v naslednjih odmorih v jedilnici še vedno na voljo kruh in sadje.
* HETEROGENE SKUPINE: Gospa ravnateljica je že v juniju podrobno predstavila, kako poteka pouk v heterogenih skupinah. Pouk poteka med učenci iste generacije. Predpisan je v predmetniku za vse slovenske šole in to ni domena ravnateljice ali šole. Učilnice se ob vsakem mešanju skupin prezračijo, razkužijo se mize, stoli in kljuke.

 **K 5. točki**

Predlogi in pobude staršev:

* Predstavnika 6. a-razreda zanima, ali je možno, da starši dajo soglasje, da njihov otrok v šoli ne nosi maske. Gospa ravnateljica je pojasnila, da je to vprašanje potrebno nasloviti na NIJZ.
* Predstavnika 6. a zanima, če bi lahko bilo pri obrokih več sadja in zelenjave ter da bi bil čaj sladkan z medom in ne s sladkorjem.

Gospa ravnateljica je pojasnila, da pri načrtovanju prehrane dosledno upoštevamo prehranske normative in priporočila za zdravo prehrano otrok, ki smo jih prevzeli po evropskih priporočilih in se ravnamo po prehranskih smernicah v vrtcu in šoli, ki jih je izdalo Ministrstvo za zdravje. Tako se pripravlja tudi jedilnik na tedenski ravni. Vedno se trudimo prilagoditi prehrano tako, da bi ustrezala učencem in predpisanim prehranskim normativom.

* Predstavnico 1. b zanima, zakaj je pri kosilu na razpolago toliko soka. Gospa ravnateljica je pojasnila, da imajo učenci na voljo vodo ali sok, tako da se otrok sam odloči, kaj bo pil.
* Predstavnika 2. c zanima, zakaj šolski kombi ne vozi za preduro. Gospa ravnateljica je pojasnila, da šolski kombi vozi tudi za predure. Če imajo drugačno izkušnjo, naj napišejo dopis in ga posredujejo v šolo, da to lahko uredimo s prevoznikom.
* Predstavnico 5. c zanima, zakaj je bil almanah v preteklem šolskem letu samo v elektronski obliki. Želeli bi si almanah v tiskani obliki. Gospa ravnateljica je pojasnila, da smo se tako odločili zaradi okrnjenih sredstev. Vsako leto je za šolski almanah polovico sredstev prispeval tudi šolski sklad. Ker sta zaradi znanih razlogov odpadla dobrodelni koncert in športna sobota, ki ju organizira šolski sklad, imamo sredstva zmanjšana, saj so v šolski sklad prišla samo sredstva, ki jih prispevate starši. Prejeta sredstva smo namenili pomoči pri plačilu šol v naravi in taborom. Ker so nekateri starši izrazili željo, da bi v šolski sklad prispevali več, so na naši spletni strani <http://www.os-preserjeradomlje.si/solski-sklad/> vse potrebne informacije, kako lahko prispevate več.
* Predstavnica 4. d bi si želela več prometne signalizacije v okolici šole in ležeče policaje na lokalni cesti. Gospa ravnateljica je pojasnila, da je to potrebno urejati z občino Domžale.
* Predstavnik 6. c se je zahvalil vsem, ki so sodelovali pri nastanku almanaha. To sta gospa Tanja Kastelic in gospa Greta Grošelj, je pojasnila gospa ravnateljica.
* Predstavnik 6. c je imel vprašanje glede mask in interesnih dejavnosti, kar pa je bilo že pojasnjeno.
* Predstavnika 7. c je zanimalo, če se bodo res v novembru delile knjige za spolno vzgojo. Gospa pomočnica je pojasnila, da šola sodeluje v projektu RASTEM S KNJIGO, kjer vsako leto sedmošolci obiščejo knjižnico v Domžalah in prejmejo knjigo. Katera knjiga bo to letos, še ni znano.
* Predstavnico 4. a zanima, če bodo otroci šli na tabor na Pokljuko, ker jim je lansko leto odpadla. Gospa ravnateljica je pojasnila, da bodo imeli letno šolo v naravi v Portorožu, medtem ko je Pokljuka predvidena za letošnje 3. razrede.
* Predstavnico 4. a je zanimalo, ali imamo urejen nadzor nad garderobnimi omaricami, saj prihaja do vdiranja v omarice. Gospa ravnateljica je pojasnila, da vse dogodke, o katerih smo obveščeni, raziščemo in poskušamo najti krivca.
* Predstavnico 4. a zanima, ali učenci smejo zapustiti razrede med odmorom. Gospa ravnateljica je pojasnila, da med glavnim odmorom lahko.
* Predstavnico 3. c zanima, zakaj toliko predur. Gospa ravnateljica je pojasnila, da so o tem razpravljali že na roditeljskih sestankih, kjer jim je bila predstavljena problematika, ki temelji na zagotavljanju mehurčkov, da lahko speljemo celoten urnik, izbirne predmete, in organizaciji 630 kosil, ki jih je potrebno podeliti v dveh urah. Težavo predstavlja tudi stiska s prostorom.

Predsednik sveta staršev je čestital gospe ravnateljici za prejet naziv NAJ KULTURNA ŠOLA 2021 ter se vsem zahvalil za zaupanje ob ponovni izvolitvi in za sodelovanje.

Sestanek sveta staršev je bil zaključen ob 18.55.

 Zapisala: Sabina Roglič Predsednik sveta staršev:

 Robert Piščanc